D ô v o d o v á    s p r á v a

Všeobecná časť

Úvod

Spolupráca uplatňovaná v Slovenskej republike na základe zmlúv s ostatnými štátmi pre účely vymáhania pohľadávok bola nepostačujúca a nevyhovujúca požiadavkám Európskej únie kladeným na pristupujúce štáty. Prijatím zákona č. 446/2002 Z. z. o vzájomnej pomoci pri vymáhaní niektorých finančných pohľadávok sa vytvorili v Slovenskej republike predpoklady pre spoluprácu jednotlivých daňových správ v oblasti vymáhania pohľadávok. 

1.	Súčasný stav

Vzájomná pomoc v oblasti vymáhania pohľadávok je v Slovenskej republike upravená zmluvami o zamedzení dvojitého zdanenia v odbore daní z príjmov  a z majetku a zákonom č. 446/2002 Z. z. o vzájomnej pomoci pri vymáhaní niektorých finančných pohľadávok. 

S ohľadom na potrebu harmonizácie slovenského práva s právom Európskej únie a  v nadväznosti na prijatie smernice 2001/44/ES a smernice 2002/94/ES bolo nevyhnutné pripraviť návrh novely zákona, ktorým sa mení a dopĺňa zákon č. 446/2002 Z. z. o vzájomnej  pomoci pri vymáhaní niektorých finančných pohľadávok. 

2.	Návrh novely zákona 

Návrhom zákona sa ukladá povinnosť oznámiť príslušným úradom zmluvných štátov a Európskej komisii príslušný orgán Slovenskej republiky, ktorý je oprávnený  poskytovať, požadovať alebo prijímať pomoc pri vymáhaní pohľadávok, ktorým je Ministerstvo financií SR. Rovnako oznámiť ustanovenie nových daní, zmenu doterajších daní, zrušenie doterajších daní a dátum účinnosti zákonov, ktoré ustanovujú nové dane, menia alebo zrušujú doterajšie dane. 

Do novely zákona bolo potrebné zapracovať aj vzor žiadosti o poskytnutie informácií, žiadosti o doručovanie písomností a žiadosti o vymáhanie pohľadávky, podľa ktorých bude ministerstvo poskytovať vzájomnú pomoc v oblasti vymáhania pohľadávok a vzor oznámenia informácií, v ktorom sa budú uvádzať údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávky a údaje o výške pohľadávky a o vymožených pohľadávkach. 

Transponovanie smernice 2002/94/ES si vyžiadalo zapracovať do návrhu novely zákona nové ustanovenia týkajúce sa:
 
- doručenia písomností vzťahujúcich sa k vymáhaniu pohľadávky, podľa ktorého ministerstvo bude na základe písomnej žiadosti o doručenie písomností príslušného úradu zmluvného štátu doručovať písomnosti dlžníkovi alebo osobe, u ktorej má dlžník svoje aktíva. Ustanovenie upravuje aj náležitosti tejto žiadosti a lehoty na potvrdenie prijatia žiadosti o doručenie písomností, dátum doručenia písomností, spôsob doručovania a ak písomnosti neboli doručené, dôvody, pre ktoré neboli doručené dlžníkovi alebo osobe, u ktorej má dlžník svoje aktíva. 

-	podávania informácií. Elektronickými prostriedkami bude možné podávať žiadosti okrem žiadosti o oznámenie a žiadosti o vymáhanie. V prípade, ak nebude možnosť podať žiadosť elektronickou formou a príslušné úrady zmluvných štátov sa dohodnú na inom spôsobe podávania informácií, môžu byť podané aj v písomnej forme. Na vytvorenie technických podmienok môže ministerstvo poveriť Daňové riaditeľstvo Slovenskej republiky. 

	Povinnosť zachovávať tajomstvo sa rozšírila aj na informácie, ktoré sú uchovávané v elektronických databázach a poskytované elektronickými prostriedkami. 

	Prijatím smernice 2001/44/ES bolo nevyhnutné doplniť ustanovenie týkajúce sa nákladov súvisiacich s poskytovaním pomoci. V prípade, ak vymáhanie pohľadávky je spojené s veľkými ťažkosťami, s nadmerne vysokými nákladmi, alebo súvisí s bojom proti organizovanému zločinu, ministerstvo sa môže s príslušnými úradmi zmluvných štátov dohodnúť na úhrade nákladov spojených s vymáhaním takejto  pohľadávky na základe žiadosti o úhradu  nákladov.

	Ministerstvo každoročne do 15. apríla bude predkladať komisii Európskych spoločenstiev oznámenie, ktoré bude obsahovať údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávok, údaje o výške pohľadávky a o výške vymožených pohľadávok. 

3. Hospodársky a finančný dosah právnej úpravy

	Prijatie návrhu zákona, ktorým sa mení a dopĺňa zákon č. 446/2002 Z. z.  o vzájomnej pomoci pri vymáhaní niektorých finančných pohľadávok si nevyžiada administratívne posilnenie a s tým spojené  vynaloženie  finančných prostriedkov na  zabezpečenie nových úloh na úrovni ministerstva, daňových orgánov a  colných úradov. 
	
	Predkladaný návrh novely zákona je v súlade s Ústavou Slovenskej republiky, všeobecne záväznými právnymi predpismi a medzinárodnými zmluvami, ktorými je Slovenská republika viazaná. 
	 
	Predkladaný návrh zákona sa podľa § 3 ods. 2 písm. b) zákona č. 106/1999 Z. z. o hospodárskom a sociálnom partnerstve nedotýka dôležitých záujmov zamestnancov a zamestnávateľov, najmä hospodárskych, sociálnych, pracovných a mzdových podmienok. 

DOLOŽKA ZLUČITEĽNOSTI

právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:

Vláda Slovenskej republiky    

2.	Názov návrhu právneho predpisu:

Návrh zákona, ktorým sa mení a dopĺňa zákon č. 446/2002 Z. z.  o vzájomnej pomoci pri vymáhaní niektorých finančných pohľadávok 

3.	Záväzky Slovenskej republiky vo vzťahu k Európskym spoločenstvám a Európskej únii:
a)
-	problematika návrhu zákona je prioritou aproximácie práva podľa čl. 70 Európskej dohody o pridružení (ďalej len „asociačná dohoda“), 
-	problematika návrhu zákona je prioritou aproximácie práva podľa aktualizovaného znenia NPAA, 
-	problematika návrhu zákona je prioritou podľa Partnerstva pre vstup, 
-	problematika návrhu zákona je prioritou aproximácie práva podľa prílohy tzv. Bielej knihy, kapitola 10  a kapitola 22) – Priame a Nepriame zdaňovanie, 
-	problematika návrhu zákona je prioritou aproximácie práva podľa screeningu, kapitola 10 – Dane. 
b)
Kapitola č. 10 – Dane bola otvorená dňa 12.06.2001 a predbežne uzavretá dňa 21.03.2002. V negociačnej pozícií ku kapitole 10 – Dane prevzala SR záväzok dosiahnuť úplnú kompatibilitu legislatívy SR s právom ES v súvislosti s automatickou výmenou informácií dňom vstupu SR do EÚ. 

4.	Problematika návrhu právneho predpisu:

a) právo Európskych spoločenstiev:

-	Zmluva o založení Európskeho spoločenstva - čl. 87 a 88 (ex. čl. 92 a 93)
-	Európska dohoda o pridružení z 4. októbra 1993. 
-	smernica rady 77/799/EHS z 19. decembra 1977 o vzájomnej pomoci kompetentných orgánov členských krajín v oblasti priamych a nepriamych daní - zmenená smernicou rady 79/1070/EHS zo 6. decembra 1979 a smernicou Rady 92/12/EHS z 25. februára 1992, 

Rozsah vzájomnej  spolupráce medzi daňovými úradmi v členských štátoch je upravený v smernici Rady 77/799/EHS z 19. decembra 1977 v znení neskorších zmien. Cieľom uvedenej právnej normy EÚ je, aby si kompetentné daňové úrady členských štátov vymieňali informácie, ktoré by im umožnili vykonávať správny odhad daní z príjmu a kapitálu a informácie týkajúce sa vymeriavania nepriamych daní ( daň z pridanej hodnoty, spotrebná daň z minerálnych olejov, spotrebná daň z alkoholu a alkoholických nápojov, spotrebná daň zo spracovaného tabaku).

Spolupráca kompetentných úradov je založená na týchto formách spolupráce:
-	výmena informácií na požiadanie,
-	spontánna výmena informácií,
-	automatická výmena informácií,
-	zachovanie tajomstva, 
-	bilaterálne konzultácie, 
-	monitorovanie a zbieranie skúseností. 

Krajiny strednej a východnej Európy (SVE) by sa mali zapojiť do systému výmeny informácií.

-	smernica rady 76/308/EHS z 15. marca 1976 o vzájomnej pomoci pri vymáhaní pohľadávok týkajúcich sa určitých poplatkov, odvodov, daní a ďalších opatrení – doplnená smernicou rady 79/1071/EHS zo 6. decembra 1979, nariadením rady 92/108/EHS z 14. decembra 1992, smernicou rady 2001/44/EHS z 15. júna 2001 a smernicou rady 2002/94/ES z 9. decembra 2002,

Smernica Rady 76/308/EHS vymedzuje formy vzájomnej pomoci pri vymáhaní pohľadávok, úrokov a nákladov, podrobné pravidlá pre ich aplikáciu, podmienky poskytovania informácií medzi kompetentnými úradmi členských štátov a zabezpečenie preventívnych opatrení na garanciu vymáhania pohľadávok.

-	nariadenie rady 218/92/EHS z 27. januára 1992 o administratívnej spolupráci v oblasti nepriameho zdaňovania (DPH) – doplnená nariadením rady 792/2002 z 7. mája 2002, 

Nariadenie Rady 218/92/EHS vymedzuje spôsoby, ktorými sú administratívne úrady v členských štátoch zodpovedné za aplikovanie zákona o dani z pridanej hodnoty, musia navzájom spolupracovať a spolupracovať taktiež s Komisiou Európskeho spoločenstva, aby zabezpečili súlad s týmto zákonom. Nariadenie Rady ďalej upravuje postupy pre výmenu informácií o dani z pridanej hodnoty na transakcie vo vnútri Spoločenstva elektronickými prostriedkami a nejakú následnú výmenu informácií medzi kompetentnými úradmi členských štátov.

-	smernica 95/46/ES Európskeho parlamentu a Rady z 24. októbra 1995 o ochrane jednotlivcov s ohľadom na spracovanie osobných údajov a o voľnom pohybe týchto údajov,

Smernica 95/46/ES Európskeho parlamentu a Rady vymedzuje formy spracovania a výmeny osobných údajov, založenie a fungovanie vnútorného trhu, prístup k osobným údajom, zásady ochrany základných práv jednotlivcov v oblastiach ekonomickej a sociálnej aktivity vyplývajúcej z aproximácie vnútroštátnych zákonných predpisov.

-	smernica Európskeho parlamentu a Rady 1999/93/ES z 13. decembra 1999 o rámci spoločenstva pre elektronické podpisy.

Smernica Európskeho parlamentu a Rady 1999/93/ES z 13. decembra 1999 o rámci spoločenstva pre elektronické podpisy zakladá právny rámec pre elektronický podpis a certifikačné služby, vymedzuje základné pojmy, podmienky prístupu na trh a zásady vnútorného trhu, právne účinky elektronických podpisov, zodpovednosť členských štátov pri poskytovaní certifikačných služieb spojených s elektronickým podpisom a medzinárodné aspekty, ochranu dát, úlohy výboru pre elektronický podpis, oznamovanie informácií Komisii a členským štátom v oblasti elektronického podpisu a certifikačných služieb a ich kontrolu a implementáciu.

Preklady uvedených smerníc sa nachádzajú v databáze Centrálnej prekladateľskej jednotky Úradu vlády SR Inštitútu pre aproximáciu práva okrem smernice č. 79/1070/EHS sú zrevidované. Nariadenie č. 792/2002 nie je preložené. V elektronickej podobe je možné si ich vyhľadať na internetovej stránke www.aprox.government.gov.sk. 

b) právo Európskej únie:

-	Zmluva o Európskej únii (Amsterdamské znenie) čl. 6 ods. 2

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Návrh zákona, ktorým sa mení a dopĺňa zákon č. 446/2002 Z. z. o vzájomnej pomoci pri vymáhaní niektorých finančných pohľadávok je úplne kompatibilný  

-	so smernicou rady 76/308/EHS z 15. marca 1976 o vzájomnej pomoci pri vymáhaní pohľadávok týkajúcich sa určitých poplatkov, odvodov, daní a ďalších opatrení – doplnená smernicou rady 79/1071/EHS zo 6. decembra 1979, nariadením rady 92/108/EHS z 14. decembra 1992, smernicou rady 2001/44/EHS z 15. júna 2001 a smernicou rady 2002/94/ES z 9. decembra 2002. 
-	so smernicou Rady 77/799/EHS z 19. decembra 1977 o vzájomnej pomoci kompetentných úradov členských štátov v oblasti priamych a nepriamych daní - zmenená smernicou Rady 79/1070/EHS zo 6. decembra 1979 a smernicou Rady 92/12/EHS z 25. februára 1992,
-	so smernicou 95/46/ES Európskeho parlamentu a Rady z 24. októbra 1995 o ochrane jednotlivcov s ohľadom na spracovanie osobných údajov a o voľnom pohybe týchto údajov, 
-	so smernicou Európskeho parlamentu a Rady 1999/93/ES z 13. decembra 1999 o rámci spoločenstva pre elektronické podpisy 

dňom vstupu Slovenskej republiky do Európskej únie.

6.	Gestor (spolupracujúce rezorty): 

Gestorom návrhu zákona, ktorým sa mení a dopĺňa zákon č. 446/2002 Z. z. o vzájomnej pomoci pri vymáhaní niektorých finančných pohľadávok je Ministerstvo financií SR. 

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu a právom Európskych spoločenstiev a právom Európskej únie: 

Na príprave návrhu zákona, ktorým sa mení a dopĺňa zákon č. 446/2002 Z. z. o vzájomnej pomoci pri vymáhaní niektorých finančných pohľadávok neparticipovali experti. 

Osobitná časť

k bodu 1

	V § 1 sa navrhuje predmet úpravy zákona v písmene b) zmeniť nadväzne na Zmluvu o pristúpení Slovenskej republiky k Európskej únii a vo vzťahu k členským štátom Európskej únie.

k bodu 2

V § 2 sa za písmeno b) navrhuje doplniť pojem zmluvný štát, ktorý sa zúčastňuje na pomoci  pri vymáhaní pohľadávky.

k bodu 3

Navrhuje sa vypustiť citáciu zákona č. 440/2000 Z. z. o správach finančnej kontroly v znení neskorších predpisov, podľa ktorého správy finančnej kontroly nie sú kompetentné vymáhať pohľadávky podľa tohto zákona.

k bodu 4

Navrhuje sa znenie celého § 3, z dôvodu označenia doterajšieho textu § 3 ako odsek 1 a doplnenia § 3 novým odsekom 2. Navrhuje sa upraviť znenie odseku 1 z dôvodu noviel ako aj nového znenia niektorých hmotnoprávnych daňových zákonov vrátane poznámok pod čiarou k odkazom na citované novely zákonov. Navrhuje sa doplniť ustanovenie o písmená i) a j), v ktorých pomoc pri vymáhaní pohľadávok sa vzťahuje na pohľadávky, ktoré súvisia aj s daňami spojenými s vymáhaním pohľadávky neuvedenými v písmenách a) až e), ktoré sú stanovené v inom štáte, vrátane sankcií, ktoré sa vzťahujú k týmto daniam a clami a inými platbami vyberanými pri dovoze a vývoze tovaru, ktoré sú ustanovené v inom štáte, vrátane sankcií, ktoré sa vzťahujú k týmto clám a iným platbám.

Navrhuje sa § 3 doplniť o odsek 2, ktorý ustanovuje povinnosť informovať príslušné úrady zmluvných štátov a komisiu Európskych spoločenstiev o príslušnom orgáne Slovenskej republiky, ktorým je Ministerstvo financií SR a povinnosť oznamovať aj ustanovenie nových daní, zmenu doterajších daní, zrušenie doterajších daní a dátum účinnosti zákonov, ktoré ustanovujú nové dane, menia alebo zrušujú doterajšie dane.

k bodu 5

Navrhuje sa legislatívnotechnická úprava poznámky pod čiarou k odkazu 11 z dôvodu nového Colného zákona. 

k bodu 6

Z dôvodu rozsiahlej úpravy poskytovania informácií potrebných na vymáhanie pohľadávky v súvislosti s transponovaním smernice 2001/44/ES a smernice 2002/94/ES sa navrhuje komplexná úprava § 5. 

V odseku 1 a 2 sa navrhuje upraviť podanie žiadosti o poskytnutie informácií ministerstvom, ktoré žiadosť o poskytnutie informácií potrebných na vymáhanie pohľadávky podáva podľa vzoru uvedeného v prílohe č. 1 tohto návrhu zákona a poskytnutie informácií potrebných na vymáhanie pohľadávky ministerstvom na základe žiadosti o poskytnutie informácií podanej príslušným úradom zmluvného štátu.
 
V ustanovení odseku 3 sa navrhuje upresniť a zároveň rozšíriť náležitosti žiadosti o poskytnutie informácií. Ide hlavne o identifikáciu osoby, ktorá má v držbe aktíva dlžníka, na ktorého sa žiadosť o poskytnutie informácie vzťahuje, a to údaje o fyzickej osobe s uvedením  jej mena, priezviska, dátumu a miesta narodenia alebo údaje o právnickej  osobe s uvedením  jej obchodného mena. Rovnako sa navrhuje doplniť žiadosť o poskytnutie informácií o údaje o príslušnom úrade iného zmluvného štátu, ktorému táto žiadosť bola zaslaná. Navrhuje sa upresniť postup, ak žiadosť o poskytnutie informácií nebude môcť byť podaná elektronickými prostriedkami, že musí byť opatrená podpisom oprávnenej osoby konať za príslušný úrad zmluvného štátu  a odtlačkom úradnej pečiatky príslušného úradu zmluvného štátu. 

V odseku 4 sa navrhuje doplniť možnosť ministerstva požiadať príslušný úrad zmluvného štátu o poskytnutie dodatočných informácií, ak je to potrebné na vybavenie žiadosti o poskytnutie informácií.

	V odseku 5 sa navrhuje, aby po prijatí žiadosti ministerstvo zaslalo príslušnému úradu zmluvného štátu potvrdenie o prijatí žiadosti o poskytnutie informácií  a to podľa vzoru uvedeného v prílohe č. 2, najneskôr do siedmich dní odo dňa jej prijatia.  

V odseku 6 sa navrhuje oprávnenie ministerstva odmietnuť žiadosť o poskytnutie informácií, ak nie je ministerstvo alebo vymáhajúci úrad oprávnený požadovanú informáciu získať, alebo ju nemôže poskytnúť na účely tohto zákona, ak by jej poskytnutie viedlo k vyzradeniu obchodného tajomstva, k porušeniu daňového a bankového tajomstva, k vyzradeniu utajovanej skutočnosti alebo bolo v rozpore s verejným poriadkom a ak príslušný úrad zmluvného štátu podľa práva svojho štátu nie je oprávnený rovnakú informáciu poskytnúť.

V odseku 7 sa navrhuje nadväzne na ustanovenie týkajúce sa lehoty na oznámenie opatrení, ktoré ministerstvo vykonalo na základe žiadosti príslušného úradu zmluvného štátu, ktorá je šesť mesiacov doplniť, ak ministerstvo požadované informácie nemôže získať v primeranej lehote, je povinné o tom informovať príslušný úrad zmluvného štátu spolu s uvedením dôvodov.

	V odseku 8 sa navrhujú podmienky, za ktorých ministerstvo pokračuje v získavaní informácií potrebných na vymáhanie pohľadávky. Pokračovať v získavaní informácií je možné na základe novej žiadosti o poskytnutie informácií, ktorá je príslušným úradom zmluvného štátu podaná do dvoch mesiacov odo dňa prijatia poskytnutých informácií pričom na túto žiadosť sa vzťahujú ustanovenia  tohto zákona o žiadosti o poskytnutie informácií.
	Navrhuje sa doplniť návrh zákona aj o nový odsek 9, ktorý ustanovuje, kedy ministerstvo nezačne alebo prestane poskytovať informácie potrebné na vymáhanie pohľadávky, ak od príslušného úradu zmluvného štátu obdrží písomné späťvzatie žiadosti o poskytnutie informácií.

Nadväzne na formu podávania žiadosti o poskytnutie informácií elektronickými prostriedkami so zaručeným elektronickým podpisom a doplnenie náležitosti žiadosti o poskytnutie informácií o osobu, u ktorej má dlžník svoje aktíva sa navrhuje do návrhu zákona zaviesť nové odkazy na právne predpisy SR. 

k bodu 7

V návrhu zákona sa navrhuje doplniť nové ustanovenie § 5a, ktoré sa bude týkať žiadosti o doručenie písomností. 

V odseku 1 a 2 sa navrhuje upraviť podanie žiadosti o doručenie písomností ministerstvom podľa vzoru uvedeného v prílohe č. 3 tohto návrhu zákona a doručenie písomností ministerstvom na základe žiadosti o doručenie písomností podanej príslušným úradom zmluvného štátu.

V odseku 3 sa navrhuje upraviť náležitosti tejto žiadosti, ktorá obsahuje názov a adresu úradu, ktorý žiada o poskytnutie informácií, úradu, ktorý bude poskytovať informácie, ktoré sa požadujú, druh a predmet písomností, ktoré majú byť doručené osobám uvedeným v žiadosti, identifikáciu pohľadávky, lehotu na doručenie písomností, odkazy na právne predpisy upravujúce postup pri napadnutí pohľadávky, alebo pri vymáhaní pohľadávky, ako aj  podpis osoby oprávnenej konať za príslušný úrad spolu s odtlačkom úradnej pečiatky príslušného úradu. 

Odsekom 4 sa navrhuje, aby sa žiadosť o doručenie písomností zasielala v dvoch vyhotoveniach spolu s dvomi  vyhotoveniami písomností, ktoré má ministerstvo doručiť. 

Odsekom 5 sa navrhuje posudzovanie podmienok splnenia náležitostí žiadosti o doručenie písomností rovnako ako pri žiadosti o poskytnutie informácií. Navrhuje sa možnosť požiadania o poskytnutie dodatočných informácií, ak je to potrebné na vybavenie žiadosti o doručenie písomností, pričom musí byť dodržaná lehota podľa odseku 3 písm. i).

V odseku 6 sa navrhuje upraviť povinnosť ministerstva potvrdiť prijatie žiadosti o doručenie písomností do siedmich dní odo dňa jej prijatia. 

V odseku 7 sa navrhuje povinnosť ministerstva doručiť písomnosti vydané príslušným úradom zmluvného štátu a spôsob doručovania písomností osobám uvedeným v žiadosti o doručenie písomností.

V odseku 8 sa navrhuje, aby ministerstvo po doručení písomnosti osobám uvedeným v žiadosti o doručenie písomností zaslalo príslušnému úradu zmluvného štátu jedno vyhotovenie žiadosti o doručenie písomností spolu s písomným oznámením o doručení písomností, v ktorom uvedie dátum doručenia písomností, spôsob ich doručenia a ak písomnosti neboli doručené, dôvody ich nedoručenia. 

Nadväzne na doručovanie písomností sa navrhuje zaviesť nový odkaz na právny predpis SR (§ 17 zákona č. 511/1992 Zb. o správe daní a poplatkov). 

k bodu 8

	V dôsledku rozsiahlej úpravy vymáhania pohľadávok sa navrhuje doterajší § 6 rozdeliť a to osobitne ustanovenia pre žiadosť o vymáhanie pohľadávky a ustanovenia pre postup pri vymáhaní pohľadávky.

V odseku 1 a 2 sa navrhuje upraviť podanie žiadosti o vymáhanie pohľadávky ministerstvom podľa vzoru uvedeného v prílohe č. 6 tohto návrhu zákona a zabezpečenie vymáhania pohľadávky ministerstvom na základe žiadosti o vymáhanie pohľadávky podanej príslušným úradom zmluvného štátu.

Odsek 3 upravuje náležitosti žiadosti o vymáhanie pohľadávky. Navrhuje sa doplniť náležitosti žiadosti o vymáhanie pohľadávky aj o osobu, t.j. meno, priezvisko, dátum a miesto narodenia fyzickej osoby a obchodné meno právnickej osoby a miesto trvalého pobytu fyzickej osoby a sídlo právnickej osoby, ktorá má v držbe aktíva dlžníka, na ktorého sa pohľadávka vzťahuje. Žiadosť o vymáhanie pohľadávky musí obsahovať aj údaje o povolenom odklade zaplatenia vymáhanej pohľadávky alebo o povolenej platbe v splátkach a dátum doručenia písomnosti dlžníkovi alebo osobe, ktorá má v držbe aktíva dlžníka. 

V odseku 4 sa navrhuje v nadväznosti na zavedenie legislatívnej skratky „písomnosti“ v § 5a, ktorými sú rozhodnutia a iné doklady vzťahujúce sa k vymáhaniu pohľadávky upraviť náležitosti, ktoré sú prílohou k žiadosti o vymáhanie pohľadávky.

Navrhuje sa v odseku 5 upraviť žiadosť o vymáhanie pohľadávky, ktorá sa môže týkať aj viacerých pohľadávok uvedených v jednej písomnosti, ale iba tej osoby, ktorá je uvedená v žiadosti o vymáhanie pohľadávky. 

V odseku 6 sa navrhuje odmietnutie žiadosti o vymáhanie pohľadávky, ak táto neobsahuje náležitosti a príslušný úrad zmluvného štátu svoju žiadosť o vymáhanie pohľadávky v určenej lehote nedoplní a možnosť požiadania o dodatočné informácie, ak je to potrebné na vybavenie žiadosti o vymáhanie pohľadávky. 

V odseku 7 sa navrhuje upraviť povinnosť ministerstva potvrdiť prijatie žiadosti o vymáhanie pohľadávky do siedmich dní odo dňa jej prijatia. 

Odsekom 8 sa navrhuje odmietnutie žiadosti o vymáhanie pohľadávky, ak by vymáhanie pohľadávky vzhľadom na situáciu dlžníka alebo osoby uvedenej v odseku 3 písm. f) viedlo k jeho vážnym ekonomickým alebo sociálnym problémom alebo výška pohľadávky, o ktorej vymáhanie sa  žiada, je nižšia ako 1 500 EUR. Pojem vážne ekonomické alebo sociálne problémy znamenajú vážne ohrozenie výživy dlžníka alebo osoby uvedenej v žiadosti o vymáhanie pohľadávky alebo osôb odkázaných na ich výživu, alebo ak by ich vymáhanie pohľadávky viedlo k hospodárskemu zániku dlžníka alebo osoby uvedenej v žiadosti o vymáhanie pohľadávky.

Odsekom 9 sa navrhuje oprávnenie ministerstva odmietnuť žiadosť o vymáhanie pohľadávky, a to ak písomností nie sú v zmluvnom štáte napadnuté opravnými prostriedkami s výnimkou podľa § 8 ods. 1 alebo vymáhanie pohľadávky bolo v zmluvnom štáte vykonané, avšak neviedlo k plnej úhrade pohľadávky.

k bodu 9

V nadväznosti na § 6, ktorý sa vzťahuje na žiadosť o vymáhanie pohľadávky sa v § 6a navrhuje upraviť iba samotný postup pri vymáhaní pohľadávok.

	V odseku 1 sa navrhuje, že pohľadávka sa vymáha v slovenskej mene a vymáhaná pohľadávka iného štátu sa vymáha ako pohľadávka Slovenskej republiky. 

V odseku 2 sa navrhuje, aby písomnosti vydané príslušným úradom zmluvného štátu, sa považovali za písomnosti vydané podľa právneho poriadku Slovenskej republiky, ak ďalej nie je ustanovené inak.

V odseku 3 sa navrhuje, ak je písomnosti podľa odseku 1 potrebné podľa právneho poriadku Slovenskej republiky doplniť alebo nahradiť inými písomnosťami, doplnenie alebo nahradenie písomností podľa odseku 2 zabezpečí ministerstvo do troch mesiacov odo dňa prijatia žiadosti o vymáhanie pohľadávky. Ak sa táto lehotu nedodrží, ministerstvo bude písomne príslušný úrad zmluvného štátu informovať o dôvodoch predĺženia lehoty do siedmich dní odo dňa uplynutia tejto lehoty.

V odseku 4 sa navrhuje postup ministerstva v prípade, ak mu bolo doručené oznámenie príslušným úradom zmluvného štátu, dlžníka  alebo osoby uvedenej v žiadosti o vymáhanie pohľadávky o tom, že vymáhaná pohľadávka alebo písomnosť je spornou. Ak príslušný úrad zmluvného štátu o pokračovanie vo vymáhaní pohľadávky nepožiada, ministerstvo bude postupovať podľa § 8. 

Nadväzne na odsek 4 sa navrhuje v odseku 5 postup, ak ministerstvo nemôže postupovať podľa § 8, v tom prípade je ministerstvo povinné o tom informovať príslušný úrad zmluvného štátu najneskôr do jedného mesiaca odo dňa prijatia oznámenia, že vymáhaná pohľadávka alebo písomnosť sa stali spornou.

V odseku 6 sa navrhuje, aby získané  informácie a písomnosti týkajúce sa vymáhania pohľadávky od príslušného úradu zmluvného štátu ministerstvo bezodkladne doručilo vymáhajúcemu úradu. Vymáhajúci úrad v súvislosti s vymáhaním pohľadávky môže požadovať dodatočné informácie a písomnosti potrebné na vymáhanie len prostredníctvom ministerstva. 

Navrhovaným odsekom 7 sa ukladá povinnosť vymáhajúcemu úradu informovať ministerstvo na základe žiadosti ministerstva o úkonoch, ktoré vykonal za účelom vymáhania pohľadávky. 

Odsekom 8 sa navrhuje povinnosť ministerstva informovať každých šesť mesiacov odo dňa prijatia žiadosti o vymáhanie pohľadávky príslušný úrad zmluvného štátu o výsledkoch vymáhania pohľadávky.  

V odseku 9 sa navrhuje, aby po udelení súhlasu  príslušného úradu zmluvného štátu mohlo ministerstvo povoliť dlžníkovi alebo osobe uvedenej v žiadosti o vymáhanie pohľadávky odklad zaplatenia vymáhanej pohľadávky alebo jej zaplatenie v splátkach a po dobu odkladu zaplatenia vymáhanej pohľadávky alebo jej zaplatenie v splátkach je dlžník alebo osoba uvedená v žiadosti o vymáhanie pohľadávky povinná zaplatiť úrok, ktorý patrí spolu s vymáhanou sumou pohľadávky zmluvnému štátu. 

V odseku 10 sa navrhuje povolenie odloženia výkonu exekúcie podľa zákona o správe daní  a poplatkov vymáhajúcim úradom na základe súhlasu príslušného úradu zmluvného štátu.

Ak nie je pohľadávka alebo jej časť vymožená do jedného roka odo dňa potvrdenia prijatia žiadosti o vymáhanie pohľadávky, navrhuje sa odsekom 11, aby ministerstvo bezodkladne písomne informovalo príslušný úrad zmluvného štátu o dôvodoch a o vykonaných úkonoch na účely vymáhania pohľadávky. 

Odsekom 12 sa navrhuje pokračovanie ministerstva vo vymáhaní pohľadávky len vtedy, ak žiadosť o vymáhanie pohľadávky je príslušným úradom zmluvného štátu podaná do dvoch mesiacov odo dňa prijatia informácie ministerstva o výsledkoch vymáhania pohľadávky a v prípade, ak suma pohľadávky nie je nižšia ako 1500 EUR. Na takúto žiadosť sa vzťahujú ustanovenia tohto zákona o žiadosti o vymáhanie pohľadávky.

V odsekoch 13 a 14 sa navrhuje postup v prípade zmeny sumy vymáhanej pohľadávky. Ak  nastane zmena v sume vymáhanej pohľadávky, ktorá znamená jej zníženie, ministerstvo pokračuje v jej vymáhaní na základe písomnej informácie príslušného úradu zmluvného štátu v súvislosti s touto zmenou. Ak už bola vymožená suma pohľadávky na základe žiadosti o vymáhanie pohľadávky a vymožené finančné prostriedky neboli ešte poukázané na účet príslušnému úradu zmluvného štátu, ministerstvo rozdiel sumy vymoženej pohľadávky a zníženej sumy pohľadávky vráti dlžníkovi alebo osobe uvedenej v žiadosti o vymáhanie pohľadávky. Ak zmena sumy vymáhanej pohľadávky znamená jej zvýšenie, ministerstvo pokračuje vo vymáhaní pohľadávky na základe novej žiadosti o vymáhanie pohľadávky a k tejto žiadosti pristupuje rovnako, ako k pôvodnej žiadosti o vymáhanie pohľadávky. 

Navrhuje sa v odseku 15 upraviť prepočet zmenenej sumy vymáhanej pohľadávky na menu príslušného zmluvného štátu  a to kurzom vyhláseným Národnou bankou Slovenska platným ku dňu podpísania pôvodnej žiadosti o vymáhanie pohľadávky príslušným úradom zmluvného štátu. 

V odseku 16 sa navrhuje upraviť povinnosť ministerstva zabezpečiť zastavenie vymáhania pohľadávky, ak od príslušného úradu zmluvného štátu získa písomnú informáciu o tom, že pominuli dôvody na vymáhanie pohľadávky z dôvodu zaplatenia pohľadávky, zániku pohľadávky alebo z iného dôvodu. 

V odseku 17 sa navrhuje, povinnosť vymáhajúceho úradu poukázať vymoženú sumu pohľadávky na účet určený  ministerstvom. Následne ministerstvo vymoženú sumu pohľadávky poukáže do jedného mesiaca odo dňa jej vymoženia na účet príslušného úradu v mene zmluvného štátu. Táto pohľadávka sa prepočíta kurzom vyhláseným Národnou bankou Slovenska platným ku dňu podpísania žiadosti o vymáhanie pohľadávky osobou oprávnenou konať za príslušný úrad zmluvného štátu.“.
k bodu 10

Navrhuje sa v § 8 odsek 1 doplniť okrem dlžníka aj osobu, ktorá má v držbe aktíva dlžníka a nahradiť exekučný titul podľa používaného pojmu v návrhu zákona písomnosťami.

k bodu 11

V § 8 odsek 2 sa navrhuje upresniť, že vymáhajúci úrad zabezpečí vymáhanú pohľadávku len na základe odôvodnenej žiadosti o vymáhanie pohľadávky. 

k bodu 12

Navrhuje sa legislatívnotechnická úprava poznámky pod čiarou k odkazu 18 z dôvodu novely Colného zákona. 

k bodu 13

V odseku 1 sa navrhuje, aby ministerstvo mohlo pomoc pri vymáhaní pohľadávky odmietnuť, ak jej poskytnutím nie je zabezpečená vzájomnosť alebo ak medzi dňom, kedy sa pohľadávka stala vymáhateľnou a dňom podania žiadostí uvedených v § 5, 5a a 6 uplynulo viac ako päť rokov a v prípade, ak bol podaný riadny opravný prostriedok alebo mimoriadny opravný prostriedok, sa táto lehota nepredlžovala.

	V odseku 2 sa navrhuje upresniť lehota (bezodkladne) pre ministerstvo na informovanie príslušného úradu zmluvného štátu o dôvodoch odmietnutia žiadosti o poskytnutie informácií, žiadosti o doručenie písomností a žiadosti o vymáhanie pohľadávky, najneskôr však do troch mesiacov odo dňa potvrdenia ich prijatia. 

	Navrhuje sa odsekom 3 povinnosť ministerstva informovať o odmietnutí žiadosti o vymáhanie pohľadávky nielen príslušný úrad zmluvného štátu, ktorým je členský štát Európskej únie ale aj komisiu Európskych spoločenstiev. 

k bodu 14

	Vzhľadom na poskytované informácie, ktoré sa týkajú informácií elektronickými prostriedkami a  informácie, ktoré ministerstvo poskytuje komisii Európskych spoločenstiev sa navrhujú nové § 9a a 9b.
 
	Navrhovaný § 9a sa týka poskytovania informácií elektronickými prostriedkami. V odseku 1 sa navrhuje poskytovanie informácií elektronickými prostriedkami podpísané zaručeným elektronickým podpisom s výnimkou žiadosti o doručenie písomnosti spolu s písomnosťami, ktoré majú byť doručené  a žiadosti o vymáhanie pohľadávky. 

V odseku 2 sa navrhuje možnosť dohody medzi ministerstvom a príslušným úradom zmluvného štátu poskytovať informácie v písomnej forme. 

Odsekom 3 sa navrhuje zabezpečenie prekladu žiadosti uvedených v návrhu zákona vrátane písomností príslušnému úradu zmluvného štátu v úradom jazyku tohto štátu s výnimkou, ak preklad príslušný úrad zmluvného štátu odmietne. 
Odsekom 4 sa navrhuje poveriť na vytvorenie technických podmienok pre poskytovanie informácií elektronickými prostriedkami Daňové riaditeľstvo SR.

V odseku 5 sa navrhuje, aby prístup k poskytovaným informáciám mohli mať aj osoby riadne akreditované Bezpečnostným akreditačným orgánom Európskej komisie a to v prípade údržby, obsluhy a rozvoja spojovacej siete Európskej únie CCN/CSI. 

Navrhovaný § 9b ustanovuje povinnosť ministerstva každoročne do 15. apríla predkladať komisii Európskych spoločenstiev oznámenie podľa vzoru uvedeného v prílohe č. 8, v ktorom uvedie údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávky a údaje o výške pohľadávky a o vymožených pohľadávkach.

Navrhuje sa zaviesť odkaz k poznámke pod čiarou na zákon o daňových orgánoch v súvislosti s novým ustanovením týkajúcim sa poverenia orgánu na vytvorenie technických podmienok pre podávanie informácií elektronickými prostriedkami. 

k bodu 15

V § 10 odsek 1 sa navrhuje rozšíriť povinnosť zachovávať tajomstvo aj na informácie uchovávané v elektronických databázach a na informácie poskytované elektronickými prostriedkami. 

k bodu 16

V § 10 odsek 2 sa navrhuje doplniť sprístupnenie informácií získaných pri výkone vzájomnej pomoci pri vymáhaní pohľadávky dlžníkovi alebo fyzickej osobe alebo právnickej osobe, ktorá má v držbe aktíva dlžníka a osobám riadne akreditovaným Bezpečnostným akreditačným orgánom Európskej komisie, ktoré vykonávajú údržbu, obsluhu alebo rozvoj spojovacej siete Európskej únie CCN/CSI. 

k bodu 17

Navrhuje sa legislatívnotechnická úprava poznámky pod čiarou k odkazu 20 z dôvodu zrušenia zákona o ochrane osobných údajov v informačných systémoch a prijatie nového zákona o ochrane osobných údajov. 

k bodu 18

Vzhľadom na väčší rozsah úprav nadväzne na transponovanie smerníc 2001/44/ES a 2002/94/ES v oblasti nákladov súvisiacich s poskytovaním pomoci sa navrhuje v návrhu zákona uviesť celé znenie § 11.

V odseku 2 sa navrhuje doplniť oprávnenie Slovenskej republiky požadovať od zmluvného štátu zastúpeného príslušným úradom zmluvného štátu úhradu nákladov spojených s  neoprávneným vymáhaním pohľadávky, ak ich tento zmluvný štát zavinil.

V odseku 3 sa navrhuje  možnosť na základe žiadosti o úhradu nákladov dohodnúť sa  s príslušnými úradmi zmluvných štátov na úhrade nákladov spojených s vymáhaním pohľadávky, ak takéto vymáhanie je spojené  s veľkými ťažkosťami, s nadmerne vysokými nákladmi alebo súvisí s bojom proti organizovanému zločinu. Náklady sa považujú za nadmerne vysoké, ak prevyšujú sumu vymoženej pohľadávky. Úhradu nákladov spojených s vymáhaním pohľadávky môže ministerstvo vykonať len na základe písomnej žiadosti o úhradu nákladov, ktorá obsahuje ich podrobný rozpis. 

V odseku 4 sa navrhuje prijatie žiadosti o úhradu nákladov ministerstvom písomne potvrdiť najneskôr do siedmich dní odo dňa jej prijatia. 

V odseku 5 sa navrhuje povinnosť  ministerstva do dvoch mesiacov odo dňa prijatia žiadosti o úhradu nákladov informovať príslušný úrad zmluvného štátu o uznaní ich výšky nákladov, ktoré predložil v podrobnom rozpise podľa odseku 3.

V odseku 6 sa navrhuje lehota na vykonanie úhrady nákladov spojených s vymáhaním pohľadávky do dvoch mesiacov odo dňa potvrdenia prijatia žiadosti o úhradu nákladov.

k bodu 19

V § 11a sa navrhuje odkaz na transponované právne akty EÚ/ES, ktorý tvorí prílohu č. 9  návrhu zákona. Ide o smernicu Rady 76/308/EHS z 15. marca 1976 o vzájomnej pomoci pri vymáhaní pohľadávok týkajúcich sa určitých poplatkov, odvodov, daní a ďalších opatrení,  doplnená a zmenená smernicou Rady 79/1071/EHS zo 6. decembra 1979 a nariadením Rady 92/108/EHS z 14. decembra 1992, smernicu 2001/44/ES z 15. júna 2001 a smernicu komisie 2002/94/ES z 9. decembra 2002. 

V § 11b sa navrhuje  postup uplatnenia tohto zákona pri vymáhaní pohľadávok, ktoré vznikli v súvislosti s daňami, ktoré boli platné do 31. decembra 2003 a u ktorých nezaniklo právo vyrubiť daň.

k bodu 20

Navrhuje sa slovo „pomoc“ vo všetkých tvaroch v celom texte zákona nahradiť slovami „pomoc pri vymáhaní pohľadávky“ v príslušnom tvare.

 k čl. II

  Z dôvodu rozsiahlej úpravy vymáhania pohľadávok sa navrhuje splnomocniť predsedu Národnej rady Slovenskej republiky, aby v Zbierke zákonov Slovenskej republiky vyhlásil úplné znenie zákona č. 446/2002 Z. z. o vzájomnej pomoci pri vymáhaní niektorých finančných pohľadávok, ako vyplýva zo zmien a doplnení vykonaných týmto zákonom.

k čl. III

Účinnosť zákona sa navrhuje 1. mája 2004.